Μπεζεστένι Θεσσαλονίκης

Το Μπεζεστένι της Θεσσαλονίκης, είναι ένα οθωμανικό μνημείο το οποίο κτίστηκε επί Σουλτάνου Μεχμέτ Β' (1455-1459). Βρίσκεται στη Θεσσαλονίκη στη συμβολή των οδών Βενιζέλου και Σολωμού, απέναντι από το Αλκαζάρ και το παλιό δημαρχείο της πόλης. Η λέξη ετυμολογείται από την τουρκική λέξη bezesten που σημαίνει αρχαιοπωλείο και προέρχεται από την αραβική λέξη bez που σημαίνει ύφασμα. Η τεχνοτροπία και η θεσμοποίηση του Η τεχνοτροπία κατασκευής του Μπεζεστενίου είναι αντιπροσωπευτική της αρχιτεκτονικής των Οθωμανών τον 15ο αιώνα, ενώ συναντάται και σε άλλα παρόμοια κτίσματα όπως στις Σέρρες αλλά και στον βαλκανικό χώρο. Το Μπεζεστένι ήταν σημαντικός θεσμός των οθωμανικών πόλεων. Εντός αυτών πωλούνταν πολύτιμα αντικείμενα, φυλάσσονταν έγγραφα και περιουσιακά στοιχεία, γινόταν έλεγχος της ποιότητας των εμπορευμάτων και καθορίζονταν οι ισοτιμίες των νομισμάτων . Περιγραφή Αποτελείται από έναν ορθογώνιο χώρο με μια είσοδο σε κάθε μια από τις τέσσερις πλευρές του. Εσωτερικά διακρίνεται σε έξι τετράπλευρους χώρους με επτά διπλά τόξα που στηρίζονται σε δύο κεντρικούς πεσσούς. Το κτίσμα έχει έξι μολυβδοσκέπαστους θόλους. Πριν την πυρκαγιά του 1917, που κατέστρεψε το μεγαλύτερο μέρος της πόλης, το Μπεζεστένι Θεσσαλονίκης αριθμούσε 113 καταστήματα. Μετά την πυρκαγιά περιμετρικά του κεντρικού χώρου προστέθηκαν εξωτερικά καταστήματα. Τις δεκαετίες του 1980 και του 1990 έγιναν εργασίες στερέωσης του κτιρίου, καθώς είχε υποστεί καθίζηση και απόκλιση από την κατακόρυφο. Σήμερα, στο Μπεζεστένι της Θεσσαλονίκης στεγάζονται διάφορα καταστήματα. Δείτε επίσης Μπεζεστένι Μπεζεστένι Γιαμπόλ Παραπομπές Πηγές Αστρεινίδου-Κωτσάκη, Πελαγία (1995). «Η αρχιτεκτονική τυπολογία των μπεζεστενίων και η τεχνική ξυλοδεσιών στο μπεζεστένι Θεσσαλονίκης». Μνημείο και Περιβάλλον (3): 155-163. Αστρεινίδου-Κωτσάκη, Πελαγία (1995-1996). «Οικονομική λειτουργία των μπεζεστενίων στην αγορά της Οθωμανικής περιόδου». Μακεδονικά (30): 153-187. Κωστοβασίλης, Βασίλης (2002). «Τα μπεζεστένια, οι μεγάλες σκεπαστές αγορές». Ελληνικό Πανόραμα (30): 102-132. Εξωτερικοί σύνδεσμοι Πολυμέσα σχετικά με το θέμα Μπεζεστένι Θεσσαλονίκης στο Wikimedia Commons